dwar ir-Reviżjoni tas-Suq Wieħed: negħilbu x-xkiel u l-ineffiċjenzi permezz ta' implimentazzjoni u infurzar aħjar Kumitat għas-Suq Intern u l-Ħarsien tal-Konsumatur OPINJONI TAL-Kumitat għall-Affarijiet Ekonomiċi u Monetarji ………….17 MOZZJONI GĦAL RIŻOLUZZJONI TAL-PARLAMENT EWROPEW dwar Ir-Reviżjoni tas-Suq Wieħed: negħilbu x-xkiel u l-ineffiċjenzi permezz ta' implimentazzjoni u infurzar aħjar ( 2007/2024(INI) ) Il-Parlament Ewropew , – wara li kkunsidra l-Komunikazzjoni tal-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjunijiet bl-isem ''Suq Uniku għaċ-ċittadini - Rapport Interim għall-Kunsill Ewropew tar-Rebbiegħa ta' l-2007'' ( COM(2007)0060 ), – wara li kkunsidra l-Komunikazzjoni tal-Kummissjoni lill-Kunsill bl-isem ''Aġenda taċ-ċittadini - il-kisba ta' riżultati għall-Ewropa'' ( COM(2006)0211 ), – wara li kkunsidra l-Komunikazzjoni tal-Kummissjoni lill-Kunsill Ewropew tar-Rebbiegħa bl-isem ''Implimentazzjoni ta' l-Istrateġija Mġedda ta' Liżbona għat-Tkabbir Ekonomiku u l-Impjiegi - Sena ta' Twettiq'' ( COM(2006)0816 ), – wara li kkunsidra l-Komunikazzjoni tal-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjunijiet bl-isem ''Strateġija Annwali tal-Politika għall-2008'' ( COM(2007)0065 ), – wara li kkunsidra l-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew bl-isem ''Is-Suq Intern għall-Merkanzija: ġebla tax-xewka tal-kompetittività ta' l-Ewropa'' ( COM(2007)0035 ), – wara li kkunsidra l-Green Paper dwar ir-reviżjoni ta' l-Acquis tal-Konsumatur ippreżentata mill-Kummissjoni ( COM(2006)0744 ), – wara li kkunsidra l-Komunikazzjoni tal-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjunijiet bl-isem ''Reviżjoni strateġika ta' Regolamentazzjoni Aħjar fl-Unjoni Ewropea'' ( COM(2006)0689 ), – wara li kkunsidra l-Konklużjonijiet tal-Presidenza tal-Kunsill Ewropew ta' Brussell li sar fit-8 u d-9 ta' Marzu 2007, – wara li kkunsidra r-riżoluzzjoni tiegħu ta' l-14 ta' Marzu 2007 dwar is-servizzi soċjali ta' interess ġenerali fl-Unjoni Ewropea – wara li kkunsidra r-riżoluzzjoni tal-Parlament tat-23 ta' Mejju 2007 dwar l-impatt u l-konsegwenzi ta' l-esklużjoni tas-servizzi tas-saħħa mid-Direttiva dwar is-Servizzi fis-Suq Intern – wara li kkunsidra d-dikjarazzjoni finali tar-4 Konferenza Ewropea dwar l-Artiġjanat u l-Intrapriżi Żgħar li saret fi Stuttgart fis-16 u s-17 ta' April 2007, – wara li kkunsidra d-dikjarazzjoni ta' Berlin tal-25 ta' Marzu 2007, – wara li kkunsidra l-Artikolu 45 tar-Regoli ta' Proċedura tiegħu, - wara li kkunsidra r-rapport tal-Kumitat għas-Suq Intern u għall-Ħarsien tal-Konsumatur u l-opinjoni tal-Kumitat għall-Affarijiet Ekonomiċi u Monetarji ( A6-0295/2007 ), A. billi s-Suq Wieħed kien kisba ewlenija u bla preċedent fil-kuntest Ewropew, li pprovda għażla usa' u prezzijiet irħas lill-konsumaturi, ħoloq ambjent kompetittiv u dinamiku għan-negozji u ppermetta l-iskambju ta' l-ideat u ta' l-esperjenzi fost il-kulturi Ewropej, B. billi l-Istrateġija ta' Liżbona enfasizzat l-objettiv tal-koeżjoni soċjali u pprovdiet irwol akbar għad-dimensjoni soċjali fil-politiki speċifikament settorjali ta' l-Unjoni, C. billi s-Suq Wieħed u l-erba' prinċipji ewlenin tiegħu, jiġifieri l-moviment ħieles tal-prodotti, tas-servizzi, tan-nies u tal-kapital kienu pass deċiżiv 'il quddiem għall-integrazzjoni Ewropea, D. billi l-istabbiliment tas-Suq Wieħed fl-1992 kien ibbażat fuq it-tliet prinċipji li ġejjin: – il-kompetizzjoni: li tippermetti l-finalizzazzjoni tas-Suq Wieħed fuq il-bażi tar-regoli ta' l-ekonomija tas-suq soċjali, imsaħħa bid-dritt li tibbenefika mill-kompetizzjoni, li huwa dritt demokratiku essenzjali mfassal sabiex iwaqqaf l-abbuż tal-poter ekonomiku u mhux biss sabiex jillimita s-setgħat ta' l-awtoritajiet pubbliċi; – il-koperazzjoni: li tippermetti r-realizzazzjoni ta' ambizzjonijiet transkonfinali u mifruxa ma' l-UE kollha stipulati fit-Trattati u fil-programmi tal-Komunità; u – is-solidarjetà: li tgħaqqad il-partijiet differenti u ssegwi l-objettivi tal-koeżjoni soċjali, ekonomika u territorjali, E. billi l-Istrateġija ta' Liżbona se twassal għal riformi strutturali fl-Istati Membri u għall-ftuħ tas-swieq, iżda se żżid ukoll in-neċessità ta' regolamentazzjoni li tippermetti li tiġi żgurata kompetizzjoni ġusta, F. billi l-adozzjoni tad-Direttiva 2006/123/KE tal-Parlament Ewropew u tal-Kunsill tat-12 ta' Diċembru 2006 dwar is-servizzi fis-suq intern ĠU L 376, 27.12.2006, p. 36. , ippermettiet li jsir progress sinifikanti sabiex jitwettaq is-Suq Wieħed fis-settur tas-servizzi; G. billi l-Euro ġabet it-trasparenza, l-effiċjenza u aċċess faċli għas-Suq Wieħed, H. billi fl-amministrazzjonijiet ta' l-Istati Membri xorta għad baqa' atitudnijiet ta' protezzjoniżmu, kemm bid-dieher u kemm bil-moħbi, I. billi għad baqa' bosta ostakoli għall-implimentazzjoni ta' l-erba' libertajiet fundamentali, billi huwa essenzjali li jittejjeb iżjed kif jaħdem is-Suq Wieħed u li jiġu iffukati l-isforzi sabiex jinkiseb Suq Wieħed ħieles minn kull oktakolu, J. billi jeħtieġ li jsiru sforzi sabiex jiġi implimentat approċċ dinamiku, globali u flessibbli għas-Suq Wieħed sabiex jinkiseb l-appoġġ taċ-ċittadini tagħna, K. billi huwa neċessarju li tiġi finalizzata l-liberalizzazjoni ta' l-industriji ta' netwerk, bħal tat-trasport, tat-telekomunikazzjonijiet, tas-servizzi tal-posta u tat-twassil ta' l-enerġija, li, kif tixhed id-definizzjoni, huma maħsuba sabiex jikkunnettjaw in-neġozji ma' l-individwi; billi, għal dak li hu żvilupp u liberalizzazzjoni, dawn huma għalhekk l-aħjar mezzi sabiex jitwettaq is-Suq Wieħed bħala parti minn ekonomija tas-suq responsabbli, L. billi l-Unjoni Ewropea fis-snin reċenti adottat diversi miżuri leġiżlattivi mmirati lejn it-tisħiħ tas-Suq Wieħed fis-servizzi finanzjarji, bħas-servizzi bankarji, l-immaniġġjar ta' l-assi, l-assigurazzjoni, il-fondi tal-pensjonijiet u l-kontabilità, li ġabu benefiċċji kemm għan-negozju kif ukoll għall-konsumatur, u għamlu lill-UE mexxejja globali li kapaċi tfassal xejriet u standards ġodda fl-industrija tas-servizzi finanazjarji, M. billi minkejja li sar progress tajjeb lejn it-twetttiq tas-Suq Wieħed fis-servizzi finanzjarji ta' bejgħ bl-ingrossa, s'issa għad hemm ftit x'juri li dan jista' jissarraf ukoll b'mod sinifikattiv fil-livell tal-bejgħ bl-imnut, l-aktar minħabba preferenzi kulturali u tradizzjonali taċ-ċittadini, iżda wkoll minħabba ostakoli legali u fiskali, N. billi l-Kummissjoni għandha responsabilità importanti li tinforza l-konformità mar-regoli tal-kompetizzjoni sabiex tiżgura kundizzjonijiet ġusti u ugwali għall-intrapriżi ta' l-UE u l-kisba totali tal-benefiċċji tas-Suq Wieħed mill-konsumaturi ta' l-UE, O. billi l-Kummissjoni tista' xorta jkollha rwol utli f'ċerti aspetti tal-politika ta' tassazzjoni, li jgħin aktar biex jinkiseb Suq Wieħed reali, anke jekk l-Istati Membri jgħassu b'għira l-prerogattivi tagħhom fi kwistjonijiet ta' taxxa, P. billi huwa neċessarju li jitnaqqas il-piż amministrattiv fuq l-impriżi, b'mod partikulari fuq l-SMEs, Q. billi l-Unjoni Ewropea, meta mqabbla mal-kompettituri tagħha, tbati minn nuqqas ta' innovazzjoni, R. billi s-Suq Wieħed huwa l-iżjed għodda effiċjenti biex jiġu indirizzati l-isfidi tal-globalizzazzjoni billi jippermetti ekonomija Ewropea li tkun iżjed kompetittiva u dinamika, S. billi l-Kummissjoni għandha tikkunsidra bis-sħiħ it-tkabbir ta' l-UE fl-implementazzjoni tal-politiki tagħha (b'mod partikulari dik tas-Suq Wieħed) u l-impatt ta' dawn fuq l-Istati Membri l-ġodda, kif ukoll informazzjoni ġdida dwar il-bidliet soċjali u l-progress teknoloġiku, T. billi t-tkabbir żied l-opportunitajiet li għandhom jinkisbu mis-Suq Wieħed, iżda ippreżenta wkoll sfida għat-tħaddim xieraq tiegħu billi żied l-eteroġeneità fost il-membri tiegħu, u billi l-eteroġeneità fil-qasam tat-tassazzjoni korporattiva tista' tkun sors ta' tensjoni bejn l-Istati Membri; Jilqa' b'sodisfazzjoni l-irwol attiv u l-perspettiva li tħares 'il quddiem dwar is-Suq Wieħed tal-Kummissjoni, kif ukoll il-ħidma tagħha fuq ir-reviżjoni tas-Suq Wieħed u jenfasizza l-importanza li jkunu inklużi f'dak il-proċess il-partijiet kollha involuti; Jixtieq li l-evalwazzjoni tas-Suq Wieħed isservi sabiex turi lill-pubbliku Ewropew il-benefiċċji kollha li hu jista' jgawdi bit-twettiq ta' Suq Wieħed; jappella lill-Kummissjoni u lill-Istati Membri sabiex inaqqsu d-differenza bejn il-potenzjal u r-realtà tas-Suq Wieħed; Jenfasizza l-importanza li jiġi żgurat li l-membri kollha tal-pubbliku jibbenefikaw mis-Suq Wieħed; iqis li ċerti gruppi vulnerabbli m'għandhomx aċċess sħiħ għas-Suq Wieħed u jfakkar li d-Dikjarazzjoni 22 annessa mat-Trattat ta' Amsterdam tistabbilixxi li l-istituzzjonijiet tal-Komunità għandhom iqisu l-bżonnijiet tal-persuni b'diżabilità meta jkunu qed jiġu elaborati miżuri msemmija fl-Artikolu 95 tat-Trattat KE; Jixtieq li r-relazzjonijiet fuq ix-xogħol mal-Parlamenti nazzjonali jiġu msaħħa sabiex il-kwistjonijiet u l-benefiċċji tas-Suq Wieħed ikunu iktar ċari għar-rappreżentanti nazzjonali taċ-ċittadini ta' l-Istati Membri; jenfasizza, f'dan ir-rigward, id-djalogu kostruttiv bejn il-parlamenti nazzjonali u l-Parlament Ewropew permezz ta' laqgħat annwali dwar l-Aġenda ta' Liżbona li jservi bħala eżempju tajjeb ta' koperazzjoni li jista' jinbena fuqu fil-futur; Jenfasizza l-ħtieġa fundamentali li jiġi attwat l-kontenut tad-Dikjarazzjoni finali tar-Raba' Konferenza Ewropea dwar l-Artiġjanat u l-Intrapriżi ż-Żgħar, meta jitqies l-irwol essenzjali ta' dawn l-intrapriżi fl-ekonomija Ewropea; jitlob għalhekk li jitqiesu dawn il-konklużjonijiet fl-elaborazzjoni u l-implementazzjoni tal-politiki Komunitarji, b'mod partikulari fil-qafas tar-reviżjoni tas-Suq Wieħed u tar-reviżjoni tal-politika għall-SMEs; Jiddispjaċih li fil-livell prattiku l-Istati Membri ma jħossux biżżejjed li huma sidien tas-Suq Wieħed; Jirrikonoxxi li f'Suq Wieħed iridu jitqiesu l-provvista tal-kwalità tal-ħajja u l-kwistjonijiet konnessi mal-protezzjoni ta' l-ambjent u tal-konsumatur; Tisħiħ tal-fiduċja tal-partijiet interessati fis-Suq Wieħed: Iqis li l-inizjattivi ġodda ta' politika għandhom jibbażaw ruħhom aktar fuq l-analiżi ta' l-impatt li dawn ikollhom fuq is-swieq differenti, is-setturi ekonomiċi diversi, fuq l-ambjent u fuq il-qasam soċjali; Peress li l-koeżjoni soċjali u territorjali hija waħda mill-komponenti essenzjali tas-Suq Wieħed, jerġa' jfakkar fl-importanza li tiżdied il-fiduċja taċ-ċittadini billi jiġu promossi l-objettivi soċjali u ambjentali komuni għall-Istati Membri, bħall-impjiegi ta' kwalità, l-opportunitajiet indaqs, il-protezzjoni tas-saħħa u ta' l-ambjent, filwaqt li tiġi rrispettatata d-diversità kulturali Ewropea; jitlob lill-Kummissjoni sabiex tiżgura l-missjoni ta' protezzjoni ta' l-UE f'dawn l-oqsma u sabiex tevita l-kompetizzjoni regulatorja bejn l-Istati Membri; Jenfasizza li l-koeżjoni soċjali, flimkien mal-protezzjoni konsistenti tal-konsumatur, jistgħu iwasslu sabiex iċ-ċittadini jagħrfu aħjar il-vantaġġi tas-Suq Wieħed Ewropew; Jenfasizza l-importanza li jiġi mħeġġeġ il-moviment liberu tal-ħaddiema fi ħdan is-Suq Wieħed; ifakkar illi l-mobilità tal-ħaddiema ġewwa l-fruntieri ta' l-Unjoni hija element ewlieni fil-promozzjoni tal-kompetittività ta' l-intrapriżi u li din tistimola l-innovazzjoni permezz ta' l-iskambju ta' kompetenzi u permezz ta' aktar kompetizzjoni; Jenfasizza li politika tajba ta'-Suq Wieħed hija fundamentali kemm għall-istimulazzjoni ta' l-innovazzjoni permezz tat-tisħiħ tal-kompetizzjoni, kif ukoll għal ambjent li jkun favorevoli għall-kummerċ, li huwa ta' importanza speċjali għall-SMEs; jitlob lill-Kummissjoni u lill-Istati Membri biex, b'mod partikulari, jimplementaw miżuri konkreti li jappoġġjaw il-potenzjal ta' innovazzjoni ta' l-intrapriżi ż-żgħar u ta' l-intrapriżi artiġjanali, partikularment permezz ta' għodod ta' finanzjament għall-innovazzjoni adattati għall-karatteristiċi ta' dawn l-intrapriżi; Iħeġġeġ lill-Kummissjoni sabiex tadotta strateġija globali għad-drittijiet ta' proprjetà intellettwali u sabiex issaħħaħ il-protezzjoni ta' dawn id-drittijiet sabiex tappoġġja l-innovazzjoni, tippromwovi l-kapaċità industrijali ta' l-Ewropa u tinkuraġġixxi t-tkabbir tagħha; jenfasizza l-importanza tat-twaqqif ta' Privattiv Komunitarju u ta' sistema ġudizzjarja għal Privattivi Ewropej li tkun ta' kwalità għolja u effiċjenti finanzjarjament, u li tiffavorixxi l-innovazzjoni u tirrispetta l-kompetenza tal-Qorti Ewropea tal-Ġustizzja; jieħu nota tal-Komunikazzjoni tal-Kummissjoni tat-3 ta' April dwar titjib għas-sistema ta' privattivi fl-Ewropa( COM(2007)0165 ) , Iqis li politika tal-kompetizzjoni effettiva se tgħin biex tinbena l-fiduċja tal-konsumatur, u tiżgura li ċ-ċittadini jibbenefikaw minn iżjed għażla, prezzijiet irħas u kwalità ogħla; jistieden lill-Kummissjoni biex tesplora kif tista' tintegra aħjar il-miżuri tal-politika tal-kompetizzjoni f'politika usa' dwar is-Suq Wieħed; Jenfasizza l-importanza tal-ġlieda kontra l-frodi u l-iffalsifikar fi ħdan is-Suq Wieħed; Iqis illi impenn kontra t-tibdil fil-klima u favur is-sostenibilità ta' l-iżvilupp huwa ta' importanza essenzjali u li dan jista' jirnexxi biss permezz ta' taħlita bbilanċjata ta' enerġija, u li politika waħdanija tas-Suq Wieħed li tippromwovi enerġija sostenibbli u kompetittiva hija essenzjali biex jintlaħqu dawn l-għanijiet; jinnota bi pjaċir il-Konklużjonijiet diġà msemmija tal-Presidenza tal-Kunsill Ewropew ta' Brussell; jiddispjaċih madankollu li l-kontribuzzjoni potenzjali ta' l-enerġija nukleari ma ġietx enfasizzata biżżejjed; Jilqa' l-inizjattivi tal-Kummissjoni sabiex, fl-ewwel fażi, jiġu identifikati l-prinċipji komuni rigward l-għajnuna statali u r-regolamenti dwar l-appalt pubbliku li huma applikabbli għas - servizzi ta' interess ġenerali u sabiex titneħħa l-ambigwità fl-oqsma tas-servizzi tas-saħħa u tas-servizzi soċjali ta' interess ġenerali fis-Suq Wieħed; iqis li servizzi ta' interess ġenerali b'saħħithom u moderni huma neċessarji sabiex jinkisbu objettivi ta' interess pubbliku, bħall-koeżjoni soċjali u territorjali, il-protezzjoni ta' l-ambjent u d-diversità kulturali; Jenfasizza għalhekk il-ħtieġa li tissaħħaħ l-effikaċja tal-liġi tal-konsumatur għas-Suq Wieħed, u hawnhekk jilqa' bi pjaċir il-green paper tal-Kummissjoni dwar ir-reviżjoni ta' l-Acquis tal-Konsumatur; jinnota li l-klawsoli attwali dwar l-armonizzazzjoni minima li jinsabu fit-tmien direttivi indirizzati mir-reviżjoni jikkostitwixxu sors ta' inċertezza ġuridika għall-intrapriżi u għall-konsumaturi; mingħajr ma jipprevedi r-riżultat tal-konsultazzjoni, huwa għalhekk ta' l-opinjoni li l-possibilità ta' approċċ imħallat b'istrument orizzontali jidher li huwa l-iktar approċċ adegwat sabiex tissaħħaħ il-fiduċja tal-konsumaturi; Ifakkar li huma biss 6% tal-konsumaturi li jagħmlu użu mill-kummerċ elettroniku transkonfinali tal-merkanzija; jenfasizza għalhekk l-importanza li tiżdied il-fiduċja tal-konsumaturi fix-xiri transkonfinali billi tintemm il-frammentazzjoni tas-Suq Wieħed fl-ambjent diġitali; jinkoraġġixxi għalhekk lill-Kummissjoni sabiex tappoġġja qafas adattat għall-iżvilupp tal-kummerċ elettroniku, biex jinħoloq ambjent ekonomiku iktar favorevoli, biex ittejjeb il-kwalità tal-leġiżlazzjoni u biex issaħħaħ id-drittijiet tal-konsumaturi u s-sitwazzjoni ta' l-SME's fis-suq; Jenfasizza li la l-konsumaturi u lanqas il-fornituri tas-servizzi ma jkunu jistgħu jagħrfu dejjem liema reġim legali jkun applikabbli għal kull aspett ta' l-attivitajiet tagħhom; għalhekk jitlob lill-Kummissjoni biex tipproponi kjarifika dwar l-interazzjoni bejn l-istrumenti tal-liġi internazzjonali privata u l-istrumenti tas-Suq Wieħed sabiex ma jitħalla l-ebda dubju dwar meta tkun tapplika l-leġiżlazzjoni jew ir-regolament tal-pajjiż ta' l-oriġini jew dak tal-pajjiż ospitant, u sabiex ma jitħallewx lakuni fir-reġim ta' responsabilità applikabbli għall-fornituri tas-servizzi; Jitlob li jitkompla l-iżvilupp ta' standards ta' disinn bil-għan li tittejjeb aktar l-aċċessibilità għan-nies b'diżabilità, għall-anzjani u għat-tfal; jenfasizza l-importanza li kellu dan il-proċess - f'setturi bħal tax-xarabanks urbani, il-lifts, il-makkinarji elettriċi u l-ICT - fl-estensjoni tal-benefiċċji tas-Suq Wieħed għal ċittadini vulnerabbli u fil-ħolqien ta' iżjed ċertezza u fil-prevenzjoni tal-ħolqien ta' ostakoli għall-industrija fl-Unjoni Ewropea; Jenfasizza li l-kuntratti pubbliċi għandhom jingħataw b'mod ġust u trasparenti, billi jiġu osservati r-regoli f'dan il-qasam sabiex ikunu jistgħu wkoll jikkontribwixxu għal promozzjoni ta' l-innovazzjoni u l-iżvilupp teknoloġiku u sabiex isibu soluzzjoni għat-tħassib ambjentali u soċjali, inkluż għall-aċċessibilità għall-persuni b'diżabilità ; jitlob lill-Kummissjoni sabiex ittejjeb l-aċċess ta' l-SMEs għall-kuntratti pubbliċi u sabiex tagħti kuntratti qabel il-kummerċjalizzazjoni sabiex ittejjeb il-kapaċita' ta' innovazzjoni fis-Suq Wieħed. Iqis li l-moviment liberu tal-merkanzija huwa fundamentali għall-effikaċja tas-Suq Wieħed; ifakkar li 25% ta' l-oġġetti prodotti fl-Unjoni Ewropea għadhom ma jaqawx taħt miżuri ta' armonizzazzjoni; jilqa' għalhekk l-inizjattiva tal-Kummissjoni sabiex jiġi mtejjeb kif jaħdem is-Suq Wieħed f'dan il-qasam; jitlob lill-Istati Membri sabiex jagħmlu użu sħiħ mir-rikonoxximent reċiproku sabiex jiżguraw it-twettiq ta' din il-libertà fundamentali fl-interess tal-konsumaturi u ta' l-intrapriżi; Jisħaq ukoll fuq l-importanza li jitneħħew l-ostakoli għall-ħolqien ta' Zona Waħda ta' Pagamenti, kif ukoll fuq iżjed liberalizzazzjoni tas-swieq postali, filwaqt li jiġi żgurat l-iffinanzjar ta' servizz universali effiċjenti; Hu tal-fehma li t-tkomplija ta' l-integrazzjoni finanzjarja fl-Unjoni Ewropea hija meħtieġa sabiex tikkontribwixxi għal tkabbir sostenibbli, b'mod speċjali permezz ta' spejjeż aktar baxxi għat-transazzjonijiet, opportunitajiet usa' għall-kondiviżjoni tar-riskju u allokazzjoni aktar effiċjenti tar-riżorsi; Jemmen li s-sistemi preżenti tal-VAT u tat-taxxi tas-sisa huma ta' ostaklu għar-realizzazzjoni sħiħa tas-Suq Wieħed, b'mod partikulari f'dak li jirrigwarda l-kummerċ transkonfinali; Jistieden lill-Kummissjoni sabiex tinvestiga l-problemi tat-taxxa relatati ma' ordnijiet personali bil-posta u xiri personali bl-internet, u sabiex tressaq proposti li jiffaċilitaw l-eżerciżżju sħiħ taċ-ċittadini ta' l-UE tad-drittijiet tagħhom għall-moviment ħieles ta' prodotti; Jitlob li tingħata attenzjoni partikulari lit-tħassib ta' l-SME's rigward is-Suq Wieħed, b'mod partikulari permezz ta' titjib fl-ispiża u l-ħeffa tal-proċessi biex jinħoloq negozju, id-disponibilità ta' kapital ta' riskju, il-prezz u l-ħeffa tas-servizzi ta' pagament, u l-mobilità ta' persuni, prodotti u servizzi; jistieden lill-Kummissjoni biex tiżgura li l-kapital ta' riskju mill-Fond Ewropew għall-Investiment ikun jilħaq b'mod utli lill-SMEs u lill-intrapriżi innovattivi; Iqis li n-netwerks informali, bħas-Solvit u n-netwerk taċ-Ċentri Ewropej tal-Konsumaturi (ECC-Net), jikkostitwixxu żieda importanti ma' l-istrumenti formali u ġuridiċi li diġà hemm għad-dispożizzjoni taċ-ċittadini u ta' l-impriżi; jilqa' l-inizjattiva sabiex jitwaqqaf netwerk ta' informazzjoni tas-suq intern (IMI - Sistema ta' Informazzjoni tas-Suq Intern); jitlob lill-Kummissjoni sabiex iżżid minnufih ir-riżorsi ta' staff u biex ittejjeb l-istrateġija tagħha ta' reklamar biex iċ-ċittadini u l-intrapriżi jsiru jafu li jeżistu dawn in-netwerks, hekk li dawn isiru effikaċi tabilħaqq; Jemmen li għandu jkun hemm aktar konsultazzjonijiet u li jeħtieġ li jinsabu mekkaniżmi xierqa sabiex tilwim jiġi solvut aktar malajr; jitlob għalhekk li jiġi stabbilit fil-livell ta' l-UE mekkaniżmu effettiv ta' arbitraġġ b' riparazzjoni ta' malajr biex tkun promossa r-riżoluzzjoni pronta ta' nuqqas ta' qbil dwar ir-regoli tas-Suq Wieħed; Tnaqqis tal-piż amministrattiv Jilqa' l-inizjattivi tal-Kummissjoni sabiex jonqos il-piż amministrattiv ta' l-impriżi u jitlob li jissoktaw sforzi ta' dan it-tip sabiex jittejjeb l-aċċess għas-Suq Wieħed bla ma titnaqqas il-protezzjoni meħtieġa għaċ-ċittadini, għall-konsumaturi u għall-impjegati ; Jenfasizza li r-rikonoxximent reċiproku jikkostitwixxi element importanti tas-Suq Wieħed u li ma jtellifx l-approssimazzjoni tal-leġiżlazzjoni fejn ikun xieraq; Jenfasizza madankollu li s-Suq Wieħed tas-Seklu 21 għandu jaħdem fil-qafas ta' regoli neċessarji u proporzjonati; jemmen li armonizzazzjoni akbar tista' tkun meħtieġa f'ċerti oqsma, b'mod partikulari fis-servizzi finanzjarji bl-imnut (inklużi l-metodi ta' pagamenti) u fit-tassazzjoni; jilqa' l-Green Paper tal-Kummissjoni dwar is-Servizzi Finanzjarji bl-Imnut fis-Suq Wieħed ( COM(2007)0226 ) u, filwaqt li jirrikonoxxi n-natura lokali tas-servizzi finanzjarji bl-imnut, iħeġġeġ lill-Kummissjoni biex tippromwovi l-passi li diġà ttieħdu u li qegħdin jittieħdu biex jinħolqu kundizzjonijiet għal Suq Wieħed li fihom il-konsumaturi u l-fornituri jistgħu jagħżlu li jieħdu sehem; huwa tal-fehma li għal dan il-għan l-ittestjar tal-konsumaturi għal inizjattivi possibbli jrid isir dejjem; iħeġġeġ lill-Kummissjoni biex tkompli mixja 'l quddiem bil-proposti tagħha għal bażi ta' taxxa korporattiva komuni u konsolidata; Jenfasizza li regolamentazzjoni ''aħjar'' mhux neċessarjament tfisser ''inqas'' regolamentazzjoni; jitlob lill-Kummissjoni biex tikkunsidra inizjattivi ġodda għat-titjib tat-tħaddim u l-integrazzjoni tas-Suq Wieħed u biex tikkonsolida u tissimplifika l-leġiżlazzjoni; Iqis li l-proċeduri ta' konsultazzjoni tal-Kummissjoni għandhom ikunu iktar trasparenti u iktar immirati sabiex iħeġġu lill-partijiet interessati kollha, u speċjalment lill-SMEs, biex jipparteċipaw f'dawn il-proċeduri; Jemmen li l-ispinta li tingħata lill-kompetizzjoni permezz tar-riforma regolatorja hija l-istimulu li teħtieġ l-Ewropa biex ittejjeb il-produttività; itenni li d-drittijiet tal-Parlament fil-kuntest tar-riforma regolatorja għandhom jiġi rrisppettati bis-sħiħ; Iqis illi l-istudji dwar impatt tal-Kummissjoni għandhom ikunu iktar koerenti u għandhom iqisu l-opinjoni tal-partijiet involuti kollha; jilqa' għalhekk il-ħolqien mill-Kummissjoni ta' Bord għall-evalwazzjoni ta' l-analiżi ta' impatt u jitlob lill-Kummissjoni sabiex ixxandar l-opinjonijiet tal-Bord; jitlob li l-Parlament Ewropew jagħmel iktar analiżi ta' l-impatt sabiex jappoġġja l-proposti tiegħu; Jitlob lill-Kummissjoni biex tinkorpora "Test tas-Suq Intern" fil-mekkaniżmi għal regolamentazzjoni aħjar, kif kien imħeġġeġ mill-Parlament Ewropew, sabiex tiżgura li r-regolaturi jqisu dejjem l-implikazzjonijiet ta' l-azzjonijiet tagħhom fuq l-erba' libertajiet fi ħdan is-Suq Wieħed, flimkien ma' aspetti oħra li huma għandhom jikkunsidraw, b'mod partikulari is-sostenibilità u l-impjiegi; Ifakkar illi jaqbel li ssir ukoll evalwazzjoni ex-post tal-leġiżlazzjoni sabiex jiġi żgurat li r-regoli jkunu qed jaħdmu kif mistenni u sabiex jinkixfu effetti negattivi eventwali li ma jkunux previsti; Jaqbel ma' l-opinjoni tal-Kummissjoni li l-koregolamentazzjoni u l-awtoregolamentazzjoni jikkostitwixxu strumenti li jistgħu jikkompletaw l-inizjattivi leġiżlattivi f'ċerti oqsma, filwaqt li jibqgħu rispettati l-prerogattivi tal-legiżlatur; jenfasizza wkoll l-effikaċja tal-koperazzjoniji iktar mill-qrib f'ċerti oqsma sabiex wieħed jasal għal armonizzazzjoni fuq bażi volontarja; Iqis illi traspożizzjoni inadegwata tikkostitwixxi wieħed mill-ostakli maġġuri għat-twettiq tas-Suq Wieħed u li l-Istati Membri huma responsabbli għat-titjib fit-traspożizzjoni u għall-implimentazzjoni tal-leġiżlazzjoni ta' l-UE; jilqa' t-titjib irreġistrat fit-traspożizzjoni nazzjonali. kif ukoll l-objettiv iffissat mill-Kunsill Ewropew ta' Brussell sabiex jitnaqqas b'mod progressiv għal 1% d-defiċit ta' traspożizzjoni ''mira''; jitlob lill-Istati Membri sabiex jevitaw li jaqgħu fin-nasba tar-regolamentazzjoni nazzjonali żejda (gold plating); Jenfasizza l-importanza li tissaħħaħ u tittejjeb il-koperazzjoni amministrattiva bejn l-awtoritajiet nazzjonali ta' l-Istati Membri responsabbli għas-Suq Wieħed; Id-dimensjoni internazzjonali Jiddispjaċih li ċerti Stati Membri qegħdin jimplimentaw miżuri għall-protezzjoni tas-suq nazzjonali tagħhom; jenfasizza l-importanza li jinkisbu kundizzjonijiet ta' kompetizzjoni ġusta fis-Suq Wieħed; jisħaq li Suq Wieħed li jiffunzjona tajjeb jikkostitwixxi vantaġġ kompetittiv għall-Ewropa vis à vis il-globalizzazzjoni; Jistieden lill-Kummissjoni biex fit-tfassil ta' politiki interni tevalwa b'mod sistematiku u tqis politiki simili ta' l-imsieħba l-kbar ta' l-Unjoni Ewropea (l-Istati Uniti, ir-Russja, iċ-Ċina, l-Indja, il-Brażil, il-Ġappun…) bil-għan li tittejjeb il-kompetittività Ewropea u sabiex jitneħħew l-ostakoli għan-negozju globali; Jisħaq fuq il-fatt li l-inizjattivi ta' politika biex tiżdied il-kompetizzjoni m'għandhomx ibaxxu l-istandards Ewropej; ifakkar fl-importanza li jiġi żviluppat djalogu kostruttiv u bbilanċjat ma' l-imsieħba esterni; Jinnota l-inizjattiva tal-Kummissjoni li timpenja ruħha li ssir reviżjoni komprensiva ta' l-istrumenti ta' difiża kummerċjali ta' l-UE; jenfasizza li f'ekonomija dinjija li qiegħda tevolvi malajr, l-istrumenti effikaċi ta' difiża kummerċjali huma vitali għall-kompetittività, għat-tkabbir u għall-impjiegi; ifakkar li l-UE għandha tkompli żżomm l-irwol ta' tmexxija li wriet fil-passat għat-titjib u t-tisħiħ tad-dixxiplina fil-livell tad-WTO; Huwa tal-fehma li l-UE tkun kapaċi tirnexxi fl-ekonomija globali biss jekk tilħaq, jew saħansitra tiżboq, il-kapaċità innovattiva ta' l-imseħbin kummerċjali tagħha; jinsisti fuq il-fatt li l-UE teħtieġ miżuri speċifiċi sabiex tagħmel lis-Suq Wieħed iżjed innovattiv; barra minn hekk, jistieden lill-istituzzjonijiet ta' l-UE biex jistabbilixxu lill-Unjoni bħala entità fir-rigward ta' xejriet futuri ta' l-ekonomija globali sabiex tiżgura kemm l-effiċjenza tad-difiża kummerċjali, kif ukoll il-kompetittività sostenibbli tagħha; huwa tal-fehma li s-Suq Intern Transatlantiku jista' jkun strument xieraq biex jintlaħqu dawn l-għanijiet; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni u lill-gvernijiet u l-parlamenti ta' l-Istati Membri. Is-Suq Intern, (imsejjaħ ukoll is-Suq Wieħed), jibqa' l-ġebla tax-xewka ta' l-integrazzjoni Ewropea. Huwa wieħed mill-akbar suċċessi ta' l-Ewropa. L-erba' libertajiet, il-matriċi tas-suq intern, huma l-muturi ta' l-ekonomija soċjali tas-suq. Ir-realizzazzjoni tas-Suq Wieħed tikkostitwixxi, madankollu, proċess li qed jevolvi, process li qed jiżviluppa l-ħin kollu għax qed jitwessa' bla waqfien fi ħdan dinja globalizzata u li dejjem tinbidel. L-approfondiment u l-implimentazzjoni totali tas-suq intern huma meħtieġa u determinanti għas-snin li ġejjin. L-Ewropa tas-Seklu 21 trid toħloq Suq Wieħed miftuħ u effikaċi għal kollox, trid tittraduċi f'realtà l-erba' libertajiet, issaħħaħ is-solidarjetajiet, tippermetti s-suċċessi individwali u kollettivi u tikkontribwixxi għal żvilupp sostenibbli. Għalhekk, ir-reviżjoni tas-suq intern ippreżentata mill-Kummissjoni ġiet tabilħaqq f'waqtha. Wara li għaddiet minn 6 għal 27 Stat Membru u kisbet b'suċċess integrazzjoni li sservi ta' mudell għall-kontinenti l-oħra, l-UE jeħtieġlha madankollu tegħleb kriżi ta' fiduċja: iċ-ċittadini ta' kull Stat Membru qegħdin ikollhom dubji dwar is-suq intern u dwar il-politiki komuni l-oħra. Is-suq intern huwa strument ta' solidarjetà permezz ta' l-integrazzjoni. Mingħajr il-ħolqien tal-ġid u ta' l-impjiegi ma jistax ikun hemm progress soċjali: dawn huwa r-raġonament wara l-azzjoni tagħna. L-involvimnent tar-rappreżentanti tal-Parlamenti nazzjonali fil-ħidma tal-Parlament Ewropew jgħinhom jifhmu aħjar il-vantaġġi, il-kwistjonijiet u l-bżonnijiet tas-Suq Wieħed. L-approfondiment tas-suq intern għandu jiffavorixxi l-koeżjoni Ewropea, il-modernizzazzjoni u l-konverġenza ta' l-ekonomiji tagħna kif ukoll il-ħarsien soċjali ta' l-Ewropej. Jeżistu filfatt diversi oqsma li fihom il-benefiċċji tas-suq intern ma jidhrux: dan ir-rapport se jinsisti, fost affarijiet oħra, fuq is-servizzi ta' interess ġenerali, il-qasam soċjali, is-servizzi finanzjarji bl-imnut, il-konsum, il-qasam fiskali, l-enerġija, il-mobilità tal-ħaddiema u l-proprietà intellettwali. Il-koeżjoni soċjali hija parti integrali mill-approfondiment tas-suq intern. Huma l-ħaddiema li jfasslu s-suċċess tagħha. Dan ir-rapport qed jagħmel minn kollox biex ifakkar fl-importanza tat-tneħħija tar-restrizzjonijiet fuq il-moviment ħieles tal-ħaddiema u, b'mod ġenerali, fl-importanza tat-tisħiħ tal-fiduċja taċ-ċittadini billi jiġu promossi l-objettivi soċjali komuni għall-Istati Membri bħalma huma l-impjiegi ta' kwalità, l-opportunitajiet indaqs, il-ħarsien tas-saħħa u ta' l-ambjent, waqt li tiġi rrispettata d-diversità kulturali ta' l-Istati Membri. L-approfondiment tas-suq intern irid jara wkoll li jiġu limitati l-effetti ta' kompetizzjoni regolatorja bejn l-Istati Membri fil-qasam soċjali. Rigward qasam ieħor relatat, ir-rapporteur jidhirlu li hu indispensabbli li l-Kummissjoni Ewropea tipprovdi kjarifiki dwar is- servizzi pubbliċi. Is-servizzi ta' interess ġenerali (SGIs) huma magħrufa bħala wieħed mill-pilastri tal-mudell soċjali Ewropew. Meta wieħed iqis li s-servizzi ta' interess ġenerali huma s-siment tal-koeżjoni soċjali u territorjali ta' l-UE u meta wieħed iqis li s-servizzi ta' interess ġenerali ta' kwalità jservu ta' appoġġ tassew għall-iżvilupp ekonomiku u għall-ħolqien tax-xogħol, ir-rapporteur jidhirlu li tkun ħaġa mixtieqa li l-Kummissjoni tipproponi, mingħajr madankollu ma tantiċipa x-xogħol tal-Parlament Ewropew, Karta għas-Servizzi ta' Interess Ġenerali: test uffiċjali li jiżviluppa l-kunċett ta' valur komuni kif stipulat fl-Artikolu 16 tat-Trattat KE li jispeċifika l-prinċipji u l-kundizzjonijiet li jippermettu li s-servizzi ta' interess ġenerali jwettqu l-missjoni tagħhom, u li jkun jista' jservi ta' referenza fit-tfittxija tal-bilanċ bejn id-dimensjoni ekonomika u d-dimensjoni soċjali tagħhom. Madankollu, bir-rispett kollu għall-prinċipju tas-sussidjarjetà u l-kompetenzi ta' l-Istati Membri fil-qasam ta' l-organizzazzjoni u tal-finanzjament tas-SGIs, ir-rapporteur jirrifletti dwa kemm ikun f'waqtu li ssir direttiva ta' qafas dwar servizzi bħal dawn. F'kull każ, il-Parlament ifakkar fl-urġenza li jitwettqu b'suċċess inizjattivi settorjali speċifiċi fil-qasam tas-servizzi tas-saħħa u tas-servizzi soċjali ta' interess ġenerali. Is-suq intern jagħmel parti hekk kbira mir-realtà ta' kuljum taċ-ċittadini li dawn jaslu li ma jibqgħux jagħrfu l-vantaġġi u l-benefiċċji li jistgħu jisiltu minnu. Huwa kruċjali li tikber l-għażla taċ-ċittadin billi jiġi offruti prodotti ta' kwalità u possibiltajiet akbar ta' xiri transkonfinali. Rigward dan, il-kumitat tagħna laqa' l-Green Paper li ħarġet dan l-aħħar dwar ir-Reviżjoni ta' l-Acquis tal-Konsumatur li tagħmel parti mill-"Istrateġija ta' Ħarsien tal-Konsumatur". Din se tkun tikkostitwixxi l-aktar punt importanti tal-politika tal-Kummissarju għall-Protezzjoni tal-Konsumaturi sa tmiem il-mandat tal-Kummissjoni. Din il-green paper ħaqqha l-attenzjoni kollha tagħna. L-applikazzjoni tagħha tista' tippromwovi ż-żieda fil-fiduċja u fil-konverġenza fi ħdan is-Suq Wieħed. Kif tinnota l-Kummissjoni, it-tmien direttivi li r-Reviżjoni tindrizza ma tawx ir-riżultati kollha mistennija. Id-diskrepanzi fit-traspożizzjoni tagħhom iservu biss biex iżidu l-inċertezzi. F'ġieħ it-tisħiħ tal-fiduċja fi ħdan is-suq intern jeħtieġ nikkunsidraw il-possibiltà li mmorru ilhinn mill-klawsoli attwali ta' armonizzazzjoni minima. Il-fiduċja tal-konsumaturi tinkiseb ukoll permezz tal-moviment liberu tal-merkanzija. S'issa, is-setturi mhux armonizzati għadhom jirrapreżentaw 50% tas-suq intern. It-totalità ta' dawn is-setturi għadha soġġetta għal regoli tekniċi nazzjonali li jikkawżaw spejjeż amministrattivi konsiderevoli u hu għalhekk li huwa importanti li jiġu appoġġjati l-miżuri li l-Kummissjoni ppreżentat fit-13 ta' Frar 2007 sabiex tottimizza r-regoli u l-prinċipji attwali tas-suq tal-merkanzija u sabiex ittejjeb il-kontroll u l-applikazzjoni effettiva tagħhom. Dawn il-miżuri kollha ma jistgħux għajr issaħħu l-fiduċja taċ-ċittadini fl-operat u fil-valur miżjud tas-suq intern. Minbarra dan, dan ir-rapport jitlob ukoll lill-Kummissjoni sabiex tadotta strateġija ġenerali għad- drittijiet tal-proprjetà intellettwali u b'mod partikulari sabiex tipproponi strateġija globali għall-privattivi fl-Ewropa. Id-drittijiet tal-proprjetà intellettwali huma l-bażi ta' l-ekonomija ta' l-industriji kulturali u jiggarantixxu l-promozzjoni tad-diversità kulturali. Ir-rapporteur jieħu att tal-komunikazzjoni reċenti tal-Kummissjoni dwar it-titjib tas-sistema ta' privattivi fl-Ewropa u jinsisti fuq l-importanza tat-twaqqif ta' privattivi Komunitarji u ta' sistema legali li fiha s-CJEC tkun l-aħħar istanza. Fil-qasam ekonomiku, dan ir-rapport jenfasizza l-bżonn ta' armonizzazzjoni iktar avvanzata tas- servizzi finanzjarji bl-imnut u b'mod partikulari tal-mezzi ta' pagamenti. Minbarra dan, in-nuqqas ta' armonizzazzjoni ta' ċerti elementi tat- tassazzjoni tostakola l-integrazzjoni tas-suq intern u tagħmel ħsara lill-kompetittività Ewropea. filwaqt illi tagħmel l-ambjent kummerċjali aktar diffiċli biex jinftiehem. B'mod partikulari, il-Parlament Ewropew iħeġġeġ lill-Kummissjoni sabiex tkompli għaddejja bil-proposti tagħha għal bażi ta' taxxa korporattiva komuni u konsolidata. Rigward l-enerġija u l-ġlieda kontra t- tisħin tal-klima , ir-rappporteur jilqa' l-ftehima ambizzjuża li saret fil-Kunsill Ewropew fid-9 ta' Marzu, u jqisha bħala pass favur politika Ewropea għall-enerġija. Jiddispjaċih madankollu li ma tqesitx biżżejjed il-kontribuzzjoni li l-enerġija nukleari tista' tagħti lill-objettivi tal-politika ta' l-UE għall-enerġija u l-ambjent. Huwa jenfasizza wkoll li s-Suq Wieħed jimplika l-żvilupp ta' netwerks konnessi bejniethom. Fil-qalba tas-Suq Wieħed tagħna hemm l - SMEs li huma s-suġġett ta' attenzjoni prijoritarja fl-Istrateġija ta' Liżbona. It-titjib ta' l-aċċess ta' l-SMEs għall-kuntratti pubbliċi huwa ta' importanza kruċjali għall-impjiegi fl-UE. Attwalment, l-SMEs tagħna m'għandhomx l-istess kundizzjonijiet li għandhom l-SMEs tal-pajjiżi msieħba tad-WTO, bħalma huma l-Istati Uniti, il-Ġappun, il-Korea u l-Kanada, li nnegozjaw il-possibiltà li jirriżervaw trattament speċjali għall-SMEs fl-għoti ta' kuntratti pubbliċi. Ir-rapporteur iqis li l-Kummissjoni Ewropea għandu jkollha l-appoġġ tal-Parlament sabiex tipprova tergà' tikseb il-bilanċ fil-Ftehima dwar il-Kuntratti Pubbliċi li saret mad-WTO rigward l-aċċess ta' l-SMEs Ewropej għas-swieq ta' partijiet firmatarji oħra. Iċ-ċittadini u l-SME għandhom ikunu jistgħu jibbenefikaw bis-sħiħ mis-suq intern b'mod konkret. Dan ir-rapport għalhekk jinkoraġġixxi bil-qawwa l-implimentazzjoni ta' Netwerk ta' Informazzjoni tas-Suq Intern, kif ukoll it-twaqqif ta' mekkaniżmi informali bħas- Solvit u l- ECC-NET li jikkompletaw l-għodda regolatorji tagħna. Dan ir-rapport jenfasizza wkoll l-aspetti li jolqtu r- ''Regolamentazzjoni Aħjar'' billi jilqa' l-objettivi mistqarra tal-Kummissjoni ta' simplifikazzjoni u ta' applikazzjoni effettiva tal-liġi Komunitarja. It-tisħiħ tas-suq intern la jimplika ż-żieda ta' aktar leġiżlazzjoni u lanqas iċ-ċaħda jew l-abolizzjoni ta' kull leġiżlazzjoni. Is-Suq Wieħed tas-Seklu 21 għandu jkun ipprovdut b'regoli li jkunu neċessarji u proporzjonati. Il-ftuħ tas-swieq tagħna għandna nirregolawh fuq il-mudelli diġà adottati mill-imsieħba dinjija tagħna. Dan żgur ifisser li jeħtieġ li jiġu identifikati għadd ta' setturi li jistgħu ikunu jeħtieġu armonizzazzjoni iktar avvanzata. Huwa għalhekk illi r-rapporteur jistieden lill-Kummissjoni, kif spjegat hawn fuq, sabiex tkompli l-armonizzazzjoni Komunitarja fl-oqsma tas-servizzi finanzjarji bl-imnut, tat-tassazzjoni, ta' l-enerġija, tas-servizzi tan-netwerks, tal-proprjetà intellettwali u tad-drittijiet tal-konsumatur. Dan kollu fir-rispett tal-prinċipju tas-sussidjarjetà. Jeħtieġ li napprezzaw ukoll il-progress miksub diġà mill-Istati Membri fil-qasam tat- traspożizzjoni tal-leġiżlazzjoniijiet Komunitarji. L-objettiv ta' defiċit ta' 1% fit-traspożizzjoni jeħtieġ li jiġi inkoraġġut F'dan ir-rigward, jaqbel li għandna nħeġġu lill-Kummissjoni sabiex tgħin lill-Istati Membri meta dan ikun jeħtieġ fit-traspożizzjoni ta' att Komunitarju, hekk kif qed isir għad-Direttiva dwar is-Suq Intern tas-Servizzi. Tajjeb ukoll li jkun hemm koordinazzjoni akbar bejn l-awtoritajiet nazzjonali inkarigati mit-traspożizzjoni fid-diversi Stati Membri. Regolamentazzjoni effettiva teħtieġ ukoll li l-Kummissjoni tagħmel sforz sabiex tagħmel studji dwar l-impatt iktar fil-fond li jinkludu lill-partijiet interessati kollha. Nilqgħu it-twaqqif ta' bord għall-evalwazzjoni ta' l-impatt li xogħlu jrid ikun iktar trasparenti u li b'mod partikulari għandu jara li jħabbar pubblikament l-opinjonijiet tiegħu. Il-Parlament Ewropew għandu jagħmel huwa stess studji indipendenti dwar l-impatt. Ikun utli wkoll li jiġu studjati iktar fil-fond l-effetti eventwali tal-leġiżlazzjoni Komunitarja fil-qasam soċjali u ambjentali. Fl-aħħarnett, għandha titqies il-possibilità li ssir evalwazzjoni ex-post ta' l-arranġamenti li jridu jiġu implimentati sabiex tiġi żgurata t-trasparenza u l-possibiltà ta' sanzjonijiet effikaċi. Ir-rapporteur jingħaqad ukoll mar-riflessjoni mibdija mill-Kummissjoni dwar il-bilanċ li għandu jinsab bejn il- leġiżlazzjoni, il-koregolamentazzjoni u l-awtoregolamentazzjoni. Dan l-approċċ ġdid għandu madankollu jagħti kas tal-forza u l-influwenza rispettivi tad-diversi partijiet interessati (produtturi u konsumaturi). Għall-istess raġunijiet, nilqgħu ix-xogħol li għamlet il-Kummissjoni sabiex jitnaqqas il-piż amministrattiv fuq l-impriżi, b'mod partikulari fuq l-SMEs. Madankollu, l-objettiv globali ta' tnaqqis ta' 25% ta' dan il-piż għad irid jiġi analizzat iktar fil-fond. Il-politika ta' Suq Wieħed għandha wkoll dimensjoni esterna. Suq Wieħed wieħed b'saħħtu, miftuħ u kompetittiv, jista' jikkostitwixxi element fundamentali tar-risposta Ewropea għall-isfida tal-globalizzazzjoni. Ir-regoli interni tas-suq intern għandhom jikkontribwixxu għat-tisħiħ tal-kompetittività esterna. L-interdipendenza li teżisti fil-livell dinji toħloq opportunitajiet ġodda sabiex jiġu affermati l-valuri u l-interessi Ewropej. Irridu nagħtu aktar attenzjoni għar-regolamentazzjoni fis-seħħ ta' l-imsieħba tagħna sabiex inżommu suq Komunitarju attraenti u kompetittiv mingħajr madankollu ma niċħdu l-istandards proprji tagħna. L-Ewropa tista' tkun xempju ta' referenza għal reġjunijiet oħra. Ir-rapporteur jitlob fl-aħħarnett li jissaħħew is-sistemi kummerċjali multilaterali fil-qafas tad-WTO u jinsisti fuq l-importanza li naslu għal ftehim ambizzjuż, ibbilanċjat u globali sabiex jiġu konklużi n-negozjati tar-rawnd ta' DOHA. F'dan il-kuntest, il-Parlament Ewropew jitlob li jinżammu l-istrumenti ta' difiża kummerċjali attwali tagħna. OPINJONI TAL-Kumitat għall-Affarijiet Ekonomiċi u Monetarji għall-Kumitat għas-Suq Intern u l-Ħarsien tal-Konsumatur dwar ir-Reviżjoni tas-Suq Wieħed: negħilbu x-xkiel u l-ineffiċjenzi permezz ta' implimentazzjoni u infurzar aħjar Rapporteur għal opinjoni: SUĠĠERIMENTI Il-Kumitat għall-Affarijiet Ekonomiċi u Monetarji jistieden lill-Kumitat għas-Suq Intern u l-Ħarsien tal-Konsumatur, bħala l-Kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni li se jadotta: A. billi 'Suq wieħed għaċ-ċittadini - rapport interim għall-Kunsill Ewropew tar-Rebbiegħa ta' l-2007' jinnota li s-Suq Wieħed u l-munita waħda flimkien itejbu l-kundizzjonijiet ta' l-iffinanzjar għaċ-ċittadini u n-negozji u jżidu l-kapaċità ta' l-UE li terġa' tiġi f'tagħha meta tiffaċċja xokkijiet finanzjarji esterni, B. billi l-istabbiliment tas-suq intern fl-1992 kien ibbażat fuq it-tliet prinċipji li ġejjin: – il-kompetizzjoni: li tippermetti l-finalizzazzjoni tas-suq intern fuq il-bażi tar-regoli ta' l-ekonomija tas-suq soċjali, imsaħħa bi dritt li tibbenefika mill-kompetizzjoni, li huwa dritt demokratiku essenzjali mfassal biex iwaqqaf l-abbuż tal-poter ekonomiku u mhux biss biex jillimita s-setgħat ta' l-awtoritajiet pubbliċi; – il-koperazzjoni: li tippermetti r-realizzazzjoni ta' ambizzjonijiet transkonfinali u mifruxa ma' l-UE kollha stipulati fit-Trattati u fil-programmi tal-Komunità; u – is-solidarjetà: li tgħaqqad il-partijiet differenti u ssegwi l-objettivi tal-koeżjoni soċjali, ekonomika u territorjali. C. billi l-istudji tal-Kummissjoni kkonkludew li swieq finanzjarji integrati għal kollox jistgħu, fuq medda ta' żmien ta' tul medju sa twil, inaqqsu l-ispiża tal-kapital għall-kumpaniji ta' l-UE b'madwar 0.5 punti fil-mija; iwasslu għal żieda fil-GDP ta' 1.1% u żieda fil-livell ta' investiment ta' 6%; kif ukoll żieda ta' 0.8% fil-konsum privat; u jżidu l-livell ta' l-impjegar b'0.5%; billi jekk kumpaniji ta' l-UE jkollhom l-istess aċċess għall-finanzjament u, b'mod speċjali, għal kapital għal proġetti ta' riskju bħall-kumpaniji ta' l-Istati Uniti, huwa stmat li tkabbir tal-valur miżjud fil-manifattura ta' l-UE jista' jiżdied b'0.75 sa 0.94 fil-mija fuq bażi li tibqa' fit-tul, u filwaqt li l-ftuħ sħiħ tas-setturi tan-netwerk bħall-enerġija u t-telekomunikazzjoni jistgħu jżidu b'mod permanenti l-produzzjoni ta' l-UE b'1.0 sa 1.5 fil-mija. D. billi studju reċenti tal-Kummissjoni Dokumenti Ekonomiċi tal-Kummissjoni Ewropea: "Passi lejn integrazzjoni ekonomika iktar fil-fond: is-Suq Intern fis-Seklu 21 - Kontribut lejn ir-Reviżjoni tas-Suq Wieħed', Jannar 2007. żvela li r-rendiment tat-tkabbir ta' l-intrapriżi fis-snin wara li jidħlu fis-suq (rendiment tat-tkabbir wara d-dħul fis-suq) hu ħafna aktar iktar baxx fl-Unjoni Ewropea milli fl-Istati Uniti, E. billi l-istrateġija tas-suq intern hija element importanti ta' l-Istrateġija ta' Liżbona u hija essenzjali għall-funzjonament bla xkiel ta' l-Unjoni Ekonomika u Monetarja, F. billi minkejja li suq intern li jiffunzjona tajjeb huwa fundamentali għat-tkabbir sostenibbli ta' l-SMEs, għad hemm ostakoli li ma jħallux lill-SMEs jibbenefikaw bis-sħiħ mis-Suq Wieħed, G. billi l-Unjoni Ewropea fis-snin reċenti adottat diversi miżuri leġiżlattivi mmirati lejn it-tisħiħ ta' suq wieħed tas-servizzi finanzjarji, bħas-servizzi bankarji, l-immaniġġjar ta' l-assi, l-assigurazzjoni, il-fondi tal-pensjonijiet, u l-kontabilità, li ġabu benefiċċji kemm għan-negozju kif ukoll għall-konsumatur, u għamlu lill-UE mexxejja globali, li daħħlet xejriet u standards ġodda fl-industrija tas-servizzi finanazjarji, H. billi f'Ġunju 2006, l-iżbilanċ tat-traspożizzjoni ta' l-Istati Membri kellu medja ta' 1.9 fil-mija, li xorta kien ogħla mill-mira miftiehma ta' 1.5 fil-mija; I. billi suq wieħed fis-servizzi finanzjarji f'kuntest ta' EMU żviluppa b'mod sodisfaċenti fl-Unjoni Ewropea kollha, minkejja li kien għad hemm muniti oħra li m'humiex l-euro f'diversi Stati Membri, J. billi t-tkabbir, li żied l-opportunitajiet li għandhom jinkisbu mis-suq intern ippreżenta wkoll sfida għat-tħaddim xieraq tiegħu billi żied l-eteroġeneità fost il-membri tiegħu, u billi l-eteroġeneità fil-qasam tat-tassazzjoni korporattiva tippreżenta riskju ta' tensjoni bejn l-Istati Membri; K. billi l-Kummissjoni għandha responsabilità importanti li tinforza l-konformità mar-regoli tal-kompetizzjoni sabiex tiżgura kundizzjonijiet ġusti u ugwali għall-intrapriżi ta' l-UE u r-realizzazzjoni sħiħa tal-benefiċċji tas-Suq Wieħed għall-konsumaturi ta' l-UE, L. billi l-potenzjal tas-suq intern ma ġiex sfruttat bis-sħiħ fis-settur ta' l-enerġija, li r-rendiment tiegħu għandu implikazzjonijiet għall-kompetittività ta' l-ekonomija Ewropea b'mod ġenerali u għall-problema tal-bidla fil-klima, M. billi l-Kummissjoni tista' xorta jkollha rwol utli f'ċerti aspetti tal-politika ta' tassazzjoni, li tkabbar aktar suq wieħed reali, anke jekk l-Istati Membri jgħassu b'għira l-prerogattivi tagħhom dwar kwistjonijiet ta' taxxa, N. billi ħafna Stati Membri jinsabu lura mill-Istati Uniti u l-Ġappun f'dak li għandu x'jaqsam ma' l-innovazzjoni, u billi żbilanċ ta' innovazzjoni Ewropea jista' jiġi parzjalment spjegat b'nuqqas ta' progress fl-allokazzjoni ta' R&D pubbliċi u privati, u bin-nuqqasijiet fis-sistema edukattiva aktar għolja, O. billi minkejja li sar progress tajjeb lejn it-twetttiq tas-Suq Wieħed fis-servizzi finanzjarji ta' bejgħ bl-ingrossa, s'issa għad hemm ftit x'juri li dan jista' jissarraf ukoll b'mod sinifikattiv fil-livell tal-bejgħ bl-imnut, l-aktar minħabba preferenzi kulturali u tradizzjonali taċ-ċittadini, iżda wkoll minħabba ostakoli legali u fiskali, P. billi l-proċess Lamfalussy għad irid jiġi ttestjat fil-livell ta' implimentazzjoni u infurzar, u jeħtieġ aktar moniteraġġ u forsi aġġustament, Jilqa' b'sodisfazzjon l-inizjattiva tal-Kummissjoni li tirrifletti dwar l-aħjar qafas regolatorju għall-futur tas-suq intern; madankollu, jenfasizza li s-suq intern fil-futur għandu jopera fi ħdan sett ta' regoli komuni neċessarji u xierqa; għalhekk jenfasizza l-importanza tat-titjib fil-kwalità u d-disponibilità ta' dispożizjonijiet għal sforz biex jintlaħaq suq intern li jaħdem sew, b'mod partikolari fil-qasam tas-servizzi, inklużi s-servizzi finanzjarji bl-imnut; jinnota li r-rendiment ta' tkabbir ta' wara d-dħul tal-kumpaniji ta' l-UE jista' jittejjeb billi jiġu indirizzati, permezz ta' inizjattivi mhux leġiżlattivi jew, fejn ikun meħtieġ, permezz ta' strumenti leġiżlattivi, l-ostakoli li għad baqa' li qed jaffettwaw it-tkabbir tagħhom, bħalma huma swieq finanzjarji imperfetti li jirriżultaw f'potenzjal finanzjarju iżjed baxx, spejjeż amministrattivi iżjed għoljin fiż-perjodu tad-dħul u wara d-dħul li jaffettwaw l-espansjoni tal-kumpaniji fl-ewwel snin tagħhom, u restrizzjonijiet stretti għall-impjegar u l-liċenzjar u restrizzjonijiet soċjali oħra; Jidhirlu li l-proċess Lamfalussy qed juri sinjali bikrija li hu innovazzjoni ta' suċċess għal-leġiżlazzjoni, l-implimentazzjoni u l-infurzar ta' suq wieħed ta' servizzi finanzjarji u jista' jkun mudell relevanti għal oqsma oħra tas-Suq Wieħed u li għandu jiġi kkunsidrat biex ikun applikat fuq firxa usa'; iqis il-konverġenza tal-prattiki ta' superviżjoni bħala waħda kruċjal u li l-ispazju għall-immanuvrar li għandhom il-kontrolluri jista' jneħħi ħafna mill-piż tad-dettalji tekniċi fil-leġiżlazzjoni u jipproduċi regoli adegwati għal suq dinamiku; madanakollu, jisħaq li dan ma jista' qatt ineħħi r-responsabilità politika għall-objettivi finali; Jisħaq ukoll fuq l-importanza li jitneħħew l-ostakoli għall-ħolqien ta' Zona Waħda ta' Pagamenti, kif ukoll fuq iżjed liberalizzazzjoni tas-swieq postali, filwaqt li jiġi żgurat l-iffinanzjar ta' servizz universali effiċjenti; Huwa tal-fehma li jeħtieġ aktar integrazzjoni finanzjarja fl-Unjoni Ewropea sabiex tikkontribwixxi għat-tkabbir sostenibbli, b'mod partikulari permezz ta' kosti aktar baxxi għat-transazzjonijiet, opportunitajiet usa' għall-kondiviżjoni tar-riskju u b'hekk, allokazzjoni aktar effiċjenti tar-riżorsi; jisħaq fuq il-fatt li l-benefiċċji ekonomiċi li wieħed għandu jistenna mill-integrazzjoni finanzjarja ta' l-UE jeħtieġu wkoll miżuri b'saħħithom fl-oqsma tal-kompetittività, it-trasparenza/l-integrità tas-suq, u fil-qasam ta' l-istabbilità finanzjarja; jisħaq ukoll fuq il-ħtieġa li jissaħħu l-isforzi fil-qasam tad-djalogi internazzjonali dwar is-swieq finanzjarji u r-regolamentazzjoni tagħhom ma' l-Istati Uniti u l-Ġappun, iżda wkoll ma' l-ekonomiji l-ġodda li qiegħdin jikbru fiċ-Ċina u fl-Indja; Jemmen li l-ispinta li tingħata lill-kompetizzjoni permezz tar-riforma regolatorja hija l-istimulu li teħtieġ l-Ewropa biex ittejjeb il-produttività; f'dan il-kuntest jiffavorixxi leġiżlazzjoni msejsa fuq il-prinċipji u ffukata fuq il-kwalità aktar mill-kwantità; jisħaq li l-enfasi għandha titqiegħed fuq l-infurzar u l-implimentazzjoni aħjar tal-leġiżlazzjoni li diġà qiegħda fis-seħħ, bi preferenza, fejn ikun prattiku, għal inizjattivi mhux leġiżlattivi, u jtenni li d-drittijiet tal-Parlament fir-riforma regolatorja għandhom ikunu rrispettati b'mod sħiħ; Iħeġġeġ biex ikun hemm trasparenza u skrutinju indipendenti ta' twettiq ta' l-evalwazzjonijiet ta' l-impatti taħt ir-responsabilità sħiħa tal-leġiżlaturi fil-kuntest tal-prijoritajiet politiċi tagħhom; jitlob li jsiru 'evalwazzjonijiet ta' l-impatti bħala segwitu' li janalizzaw kif filfatt ikunu qed jiġu implimentati d-deċiżjonijiet fl-Istati Membri u fil-livelli lokali, inklużi analiżiji ta' l-impatti kollha, ekonomiċi, ambjentali u soċjali tal-miżuri; Itenni li implimentazzjoni u infurzar aħjar tal-leġiżlazzjoni huma essenzjali sabiex jiġu pprovduti l-istabilità u l-prevedibilità legali meħtieġa mill-konsumaturi u min-negozji fis-Suq Wieħed. Jisħaq li l-inizjattivi li ġejjin fil-qasam tas-servizzi finanzjarji bl-imnut se jkunu fundamentali biex jippermettu iżjed liċ-ċittadini biex jibbenefikaw b'mod sħiħ mis-suq intern; Jagħraf li l-adozzjoni u t-traspożizzjoni xierqa tad-Direttivi tal-KE fil-liġi domestika huma essenzjali biex is-suq intern jaħdem aħjar; jiġbed l-attenzjoni għall-fatt li l-UE għadha ma rnexxilhiex tistabbilixxi ruħha bħala mexxejja tat-teknoloġija misjuqa mill-innovazzjoni, ħaġa li hija kruċjali biex jintlaħqu l-objettivi ta' l-Istrateġija ta' Liżbona u Göteborg u biex tkun indirizzata l-bidla fil-klima; għalhekk, f'dan il-kuntest, jiddispjaċih li s-suq intern kien relattivament ineffettiv bħala mutur ta' l-innovazzjoni; hu tal-fehma li l-effiċjenza u l-konsiderazzjonijiet innovattivi jistgħu jiġu meqjusa aħjar meta jkunu qed jiġu mfassla politiki bħalma hi l-politika tal-kompetizzjoni; Jemmen li l-flessibilità ta' l-EMU se tkun komponent essenzjali tas-Suq Intern fis-Seklu 21, permezz, fost affarijiet, ta' l-iffaċilitar ta' swieq finanzjarji iżjed integrati u żviluppati; Jemmen li jeħtieġ li jiġu meqjusin żieda fil-konsultazzjoni u użu ta' mekkaniżmi xierqa biex ir-riżoluzzjoni tat-tilwim tintlaħaq aktar malajr, jitlob għalhekk li jiġi stabbilit fil-livell ta' l-UE mekkaniżmu effettiv ta' arbitraġġ b' riparazzjoni ta' malajr biex tkun promossa r-riżoluzzjoni pronta għal nuqqas ta' qbil dwar regoli tas-Suq Wieħed; Jappoġġja d-determinazzjoni tad-Direttotat Ġenerali tal-Kompetizzjoni tal-Kummissjoni li jindirizza kartelli u monopolji, inklużi dawk f'oqsma sensittivi bħalma huma s-servizzi postali, is-servizzi finanzjarji, it-trasport, u l-enerġija; Jemmen li s-sistemi preżenti tal-VAT u tat-taxxi tas-sisa huma ta' ostaklu għar-realizzazzjoni sħiħa tas-Suq Wieħed, b'mod partikulari f'dak li jirrigwarda l-kummerċ transkonfinali. Jistieden lill-Kummissjoni sabiex tinvestiga l-problemi tat-taxxa relatati ma' ordnijiet personali bil-posta u xiri personali bl-internet, u sabiex tressaq proposti li jiffaċilitaw l-eżerciżżju sħiħ taċ-ċittadini ta' l-UE tad-drittijiet tagħhom għall-moviment ħieles ta' prodotti; Jitlob li tingħata attenzjoni partikulari lit-tħassib ta' l-SMEs rigward is-Suq Wieħed, b'mod partikulari permezz ta' titjib fl-ispiża u l-ħeffa tal-proċessi biex jinħoloq negozju, id-disponibilità ta' kapital ta' riskju, il-prezz u l-ħeffa tas-servizzi ta' pagament, u l-mobilità ta' persuni, prodotti u servizzi; Jistieden lill-Kummissjoni biex tiżgura li l-kapital ta' riskju mill-Fond Ewropew għall-Investiment jilħaq b'mod utli lill-SMEs u lill-intrapriżi innovattivi; Jinsab lest biex jistudja l-white papers li se tressaq il-Kummissjoni dwar is-servizzi finanzjarji bl-imnut u dwar il-kreditu għal ipoteki fuq proprjetà fejn jeħtieġ li ssir għażla strateġika dwar jekk għandux jiġi promoss l-iżvilupp ta' suq wieħed tas-servizzi finanzjarji bl-imnut b'intervenzjoni sostanzjali biex jitneħħew l-ostakoli, jew jekk suq wieħed tas-servizzi finanzjarji bl-ingrossa għandux sempliċement jitħalla jħalli l-effetti tiegħu biex jiffaċilita aktar ix-xiri transkonfinali ta' servizzi finanzjarji anke fil-livell ta' l-imnut. PROĊEDURA dwar ir-Reviżjoni tas-Suq Wieħed: negħilbu x-xkiel u l-ineffiċjenzi permezz ta' implimentazzjoni u infurzar aħjar Numru tal-proċedura Kumitat responsabbli Opinjoni mogħtija minn Data tat-tħabbir fis-seduta plenarja Koperazzjoni aktar mill-qrib - data tat-tħabbir fis-seduta plenarja Rapporteur għal opinjoni Data tal-ħatra Rapporteur(s) preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) skond l-Artikolu 178(2) preżenti għall-votazzjoni finali Kummenti (informazzjoni disponibbli f'lingwa waħda biss) PROĊEDURA dwar ir-Reviżjoni tas-Suq Wieħed: negħilbu x-xkiel u l-ineffiċjenzi permezz ta' implimentazzjoni u infurzar aħjar Numru tal-proċedura Kumitat responsabbli Data tat-tħabbir fis-seduta plenarja Opinjoni mogħtija minn Data tat-tħabbir fis-seduta plenarja Rapporteur(s) Data tal-ħatra Rapporteur(s) preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Membri preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli f'lingwa waħda biss)